

**Materiál na rokovanie**

**Hospodárskej a sociálnej rady SR**

**dňa 12.12.2016**

**k bodu č. 1)**

**Stanovisko ZMOS k nelegislatívnemu všeobecnému materiálu Koncepcia implementácie AGENDY 2030 v medzinárodnom prostredí**

**Všeobecne k návrhu:**

Európsky rok rozvoja /2015/ bol rokom veľkých rozvojových summitov OSN. Výsledkom týchto podujatí sa stala nová rozvojová agenda 2030 pozostávajúca zo 17-tich úloh v 169-tich cieľoch. Ide o agendu udržateľného rozvoja, ktorá sa po prvýkrát v dejinách ľudstva nezaoberá len pomocou rozvojovým krajinám, ale pozornosť obracia na planétu Zem ako celok, ktorá má pomôcť budovať spravodlivejší svet. Záväzky z nej tak plynú v plnej miere aj pre Slovensko a jeho obyvateľov, a to tak smerom navonok, ako aj dovnútra. Rok 2016 je rokom prechodným, rokom na prípravu plánu implementácie a napĺňania tohto rozvojového plánu na národnej úrovni. Ciele udržateľného rozvoja budeme musieť začať implementovať od budúceho roka. Dovtedy máme nastaviť domáce podmienky.

Ukončiť chudobu, hlad, podporovať blahobyt pre všetkých, dosiahnuť rodovú rovnosť, dôstojnú prácu, znížiť nerovnosti... to všetko za 15 rokov dosiahnuť v 193 krajinách je naivná predstava, ale dôležité je, aby to všetky krajiny prijali a prispeli k naplneniu i za svojimi hranicami. Čo neznamená vytvárať nové stratégie, stačí pokračovať aj v začatých a doplniť ich o ďalšie ciele.

**Pripomienky k návrhu:**

Koncepcia poskytuje reflexiu o „možnej angažovanosti“ vo všetkých 17 oblastiach, ale formulácia aktivít a cieľov v podmieňovacom spôsobe /Slovensko by mohlo byť.., by malo držať..., by malo podporovať/ narúša myšlienku konceptu a navrhujeme sa jej vyvarovať.

Selekcia vykonaná na úrovni čiastkových cieľov je zdôvodnená predkladateľom v metodike prípravy, ale pri mnohých sú podľa nášho názoru „opomenuté“ ciele, ktoré považujeme za kľúčové - vyberáme /1.3. na úrovni štátu zaviesť vhodné systémy sociálnej ochrany pre všetkých; 1.4. zabezpečiť aby všetci mali rovnaké práva; 4.2. zabezpečiť aby všetci mali možnosť kvalitného rozvoja v rannom detstve; 4.3. zabezpečiť rovný prístup k vzdelaniu; 5.2. eliminovať všetky formy násilia voči ženám /rok 2016 - európskym rokom boja proti násiliu na ženách, 2017- európsky rok odstránenia násilia na ženách/; 5.4. uznávať a oceňovať neplatenú starostlivosť a domáce práce pomocou zabezpečenie verejných služieb; 6.4. zvýšiť efektivitu využívania vody; 6.6. zabezpečiť ochranu a obnovu ekosystémov; 8.5. dosiahnuť plnú a produktívnu zamestnanosť a zabezpečiť dôstojnú prácu; 9.5. posilniť vedecký výskum; 10.3. zabezpečiť rovnosť príležitostí a znížiť nerovnosti; 11.1. zabezpečiť prístup k zodpovedajúcemu, bezpečnému a cenovo dostupnému bývaniu; 11.b1 do 2020 výrazne zvýšiť počet miest a obcí ktoré prijímajú a realizujú integrované politiky a plány na podporu inklúzie...; 12.3. znížiť globálne plytvanie potravinami; 12.5. znížiť produkciu odpadov; 16.5. podstatne obmedziť korupciu a úplatkárstvo vo všetkých formách!

Nechceme aby koncepcia vytvárala len víziu obrazu Slovenska, ale mala priaznivý dopad na skutočnosť, ktorú žijeme a priaznivo ovplyvňovala život všetkých občanov.

**Záver:**

ZMOS navrhuje, aby HSR SR po dopracovaní o pripomienky sociálnych partnerov odporučila Koncepciu predložiť na rokovanie vlády SR.

**Michal Sýkora**

**predseda ZMOS**